送張太保知冀州
作者：劉攽
朝代：宋

paragraphs: 使君使敵前歲中，手爲單于畫吉凶。
敵人破膽不敢迕，即日歸報明光宮。
漢家牧師三十六，水甘草豐馬數足。
問誰虎臣司苑門，極望離宮皆苜蓿。
長河東來橫冀州，雄雄大府森戈矛。
紅旗照天軍令肅，紫髯昂藏居上頭。
將軍威名動殊俗，天子今無北顧憂。
舊傳冀土多良馬，歲看北客輸旃裘。
廟謀將新赤岸澤，强鄰猶知博望侯。
使君家聲仍世傳，慷慨功名方壯年。
黄金如斗組丈二，富貴光華真謂賢。